
Obtinerea artificiala a matcilor 


Cresterea artificiala in familiile orfanizate 


Cand puietul ajunge pe 8-10 faguri bine umpluti si musca s-a 
inmultit: 
- Cautam matca si facem cu ea un nucleu de rezerva, sau formam 
un roi artificial: 
- pe 1 fagure cu miere, 
- unul cu pastura si 
- alti 8 goi, stupul cu matca fiind asezat in locul altui stup care se 
muta pe un alt loc. 
- Pe fagurii cu oua adusi din familiile recordiste, amplasati in 
mijlocul cuibului (unde caldura este mai mare), din loc in loc, 
stricam cate 2-3 celule. 
- Dupa 3-4 zile, marcam fiecare botca aparuta pe acesti faguri (4- 
20) si distrugem botcile necorespunzatoare aparute pe ceilalti 
faguri. 
- Botcile nemarcate vor fi distruse la urmatorul control. 
In cazul in care vom folosi botci cu larve transvazate nu vom 
depasi numarul de 50-60 pe serie. 


Cresterea artificiala in familii indelung orfanizate 


In practica apiculturii moderne apare necesitatea cresterii unui 
numar foarte mare de matci ca urmare a folosirii metodelor 
intensive de productie, ca: 

- stuparitul pastoral, 
- folosirea familiilor ajutatoare (permanente, vremelnice etc.). 

Cresterea matcilor, in mai multe serii, in familii indelung 
orfanizate se poate face cu conditia improspatarii periodice cu 


faguri cu puiet capacit si faguri cu oua. In aceasta varianta 
cresterea are un randament ridicat, sunt luate in crestere un 
numar mare de botci, iar calitatea matcilor nu este afectata. 


Cresterea matcilor in familiile cu matca 


Prezenta matcii prin feromonul ei are influenta numai asupra 
inceperii cladirii botcilor nu si asupra cresterii lor in continuare. 
Botcile sunt asezate intr-un compartiment (separat cu gratie), 
intre 2 rame cu puiet tanar, matca cu restul puietului aflandu-se 
in cealalta parte a stupului. 

In compartimentul de crestere (dupa gratia despartitoare de 
matca), puietul foarte tanar va atrage in exces albinele doici. 
Pentru a da randament optim nu trebuie sa crestem mai mult de 
30 de botci - la fiecare serie de crestere. 


Cresterea matcilor in stupul orizontal 


Colonia crescatoare se stimuleaza continuu astfel incat la 
momentul potrivit sa atinga pragul de roire. In stupul orizontal se 
pune o diafragma etansa, avand la mijloc o portiune de gratie 
Hannemann, formand dincolo de ea un compartiment de crestere 
ca si la metoda Joe Smith. In compartimentul mic, langa gratie se 
aduc 2 faguri cu puiet capacit, langa ei se aseaza rama port-botci 
(care are sub speteaza superioara o fasie de fagure artificial, iar la 
6 cm sub ea - sipci port-botci cu larve), urmata de 1 fagure cu 
puiet necapacit si 1 fagure cu miere si pastura (in rama hranitor 
cu jgheab). In compartimentul mare cuibul se aseaza langa gratie, 
urmat de fagurii cu miere. Ambele compartimente se servesc de 
urdinisul compartimentului mare. 


Cresterea in orizontalul cu doua matci 


Luam un orizontal pe 20-24 rame, in care sunt crescute 2 
matci si-l compartimentam diferit. 
Compartimentul A (compartimentul cu matca) 


Este situat in partea stanga a orizontalului, are urdinis, 2 rame 
(una cu puiet capacit si alta cu celule goale), 1 hranitor cu miere 
si una din matci. Cele doua compartimente vor fi despartite cu o 
diafragma etansa, prevazuta cu o portiune de gratie Hanemann. 

Compartimentul B (compartimentul de crestere si imbatranire) 
Este prevazut cu urdinis si va avea 6-7 rame cu puietul familiei, o 
alta matca aflata intr-un izolator de rama si un hranitor uluc de 
0,5 litri (cu miere), marginit de o diafragma etansa si mobila. Din 
5 in 5 zile in acest compartiment vor fi adusi fagurii insamantati 
de cele doua matci, carora li se vor da - la schimb - faguri buni de 
ouat. 

Compartimentul B devine compartimentul de crestere al 
intregului complex (intre 10 iunie si 19 august). 

- Dupa 15 zile de la inceperea operatiunilor compartimentul B se 
orfanizeaza prin scoaterea izolatorului cu matca. Familia 
orfanizata nu mai are puiet necapacit si dupa 24 de ore de la 
orfanizare poate primi rama de crestere cu materialul biologic in 
golul ramas in locul izolatorului scos. Fiind creata aceasta stare, 
albinele doici din compartimentul de crestere percep mai putin 
substanta de matca si se creeaza in randul lor dorinta de 
schimbare linistita a matcii, aceasta devenind in mod aparent 
necorespunzatoare pentru ele. Situatia fiind creata se introduc 
larvele, la inceput mai putine, apoi mai multe, pe masura ce 
procentul de acceptare creste. Pentru stimularea luarii in crestere 
a larvelor, in cele 2 hranitoare ale compartimentelor A si B se 
administreaza miere sau Sirop . 

- Mutarea ramelor capacite din compartimentul A in 
compartimentul B (nu totdeauna este necesara mutarea) poate 
coincide cu ridicarea botcilor "mature" gata de eclozionare pentru 
a fi puse in custi de eclozionare. 

- Din 10 in zile botcile pot fi considerate mature. Dupa ridicarea 
lor mai e nevoie de 2-3 zile pentru eclozionarea matcilor din custi. 
Timpul necesar pentru "modelarea" inceputurilor de botci este de 
circa 1 zi. In total 14 zile pentru fiecare generatie de matci luate 
in crestere. 

- Aceasta perioada poate fi scurtata mult daca botcile imediat 
dupa capacire, sunt date altor familii pana la maturizarea lor, 
eliberandu-se familia de crestere pentru o noua operatiune. 

- In cazul cresterilor succesive, botcile crescute, dar inca 
necapacite, se pot pune intr-o rama izolator si aceasta se 
introduce intr-o familie puternica cu matca. 

Pentru o buna reusita este nevoie de o stricta evidenta a 


lucrarilor si programarilor la date fixe. La terminarea cresterii, ce 
le doua familii pot fi refacute in vederea iernarii. 


Cresterea matcilor in stupii verticali 


La stupii verticali compartimentul B va fi situat in partea de 
sus. Rama cu botci va fi amplasata intotdeauna intre un fagure 
cu puiet tanar si un fagure cu pastura, acest aranjament 
determinand albinele tinere, care merg sa se aprovizioneze cu 
pastura, sa se opreasca si sa hraneasca larvele din botci. 
Aranjamentul este urmatorul: 

- miere, 

- polen, 

- larve de varsta 4-5, 
- larve de varsta 1-2, 
- rama cu botci, 

- polen, 

- larve de varsta 6-7, 
- miere, 

- hranitor. 

Matcile obtinute pe aceasta cale sunt de buna calitate, 
cantitativ mai multe si pot fi valorificate in diferite scopuri. 

Din cuibul de jos, despartit de corpul superior cu o gratie 
Hannemann, in parte acoperita cu carton, dar lasand un spatiu 
liber la mijloc, se ridica 2 faguri cu puiet capacit. Se lasa loc 
pentru rama port-botci dupa care urmeaza o rama cu puiet 
larvar, si fagurii cu provizii. Stupul pregatit astfel se lasa 24 ore, 
timp in care multe albine din cuib urca in corpul de sus. 

Dupa 24 ore izolam cele 2 corpuri cu un separator dublu tip 
podisor Snelgrove, timp de 1 ora (seara) dupa care se introduce 
rama port-botci care va fi luata in crestere. Dupa o ora se scoate 
separatorul dublu si se inlocuieste cu aceeasi gratie Hannemann 
obturata si totul intra in normal, albinele continuand sa 
hraneasca botcile 


Tehnica cresterii artificiale a matcilor 


Impune folosirea a 4 categorii de familii de albine: FPM, FPT, 
FPS si FPC. 


Cresterea in functie de pregatirea larvelor sau oualor 

Diferitele metode de obtinere a matcilor se practica in functie de: 
- nivelul de pregatire profesionala, 

- nivelul dotarii materiale si 

- numarul necesar a fi realizat. 

In functie de pregatirea larvelor sau oualor, sunt folosite mai 
multe variante: 


Cresterea matcilor direct din ou (metoda Örösi Pall Zoltan) 


Pentru obtinere oualor de varsta precisa este utilizata mai intai 
Joe Smith. 
Cresterea matcilor va fi inceputa cu transvazarea simpla, botcile 
fiind incredintate unei colonii pornitoare. 
Dupa 24 de ore de la acceptare, larvele sunt eliminate din botci 
(cu ajutorul unei pensete fine) si inlocuite cu oua gata de 
eclozionare. Cresterea matcilor din oua transvazate in ultimul lor 
stadiu are o deosebita importanta, intrucat daca se intarzie cu 
eclozionarea laptisorul se va invechi. Fiecare ou se transvazeaza 
impreuna cu rondela lui, cu putin inainte de transformarea in 
larva de o zi. Pentru luarea in crestere a oualor transvazate cu 
foarte putin timp inainte de a vira spre larva de o zi se folosesc 
starteri sau familii crescatoare orfanizate pentru cateva ore. 

Matcile obtinute prin aceasta metoda sunt de foarte buna 
calitate dar metoda cere o foarte buna pregatire profesionala. 
Simplificarea acestei metode se face prin fortarea albinelor sa ia 
in crestere ouale in pragul eclozionarii larvelor. 


Varianta transvazarii larvelor 


Transvazarea se recomanda a se face imediat dupa fasonarea 
botcilor. Inainte de a planta larvele sa avem grija sa introducem 
in fiecare botca o mica cantitate de laptisor de matca. Aceasta 
operatie va usura desprinderea larvei de pe spatula si prinderea 
ei de fundul botcii artificiale, asigurand o amorsare sigura. 
Transvazarea larvelor se face cu o spatula confectionata din 
sarma otelita cu diametrul de 1,5 mm, lunga de 20 cm, avand 
varful subtire pana la 0,2 mm si indoit intr-un unghi de 100 o. 
Operatia trebuie sa se faca intr-o camera luminoasa, la minimum 
20 oC, iar umiditatea relativa sa fie destul de ridicata, pentru a 
nu se usca larvele. 

Pe masura transvazarii, botcile cu larve se aseaza cu gura in jos 
pe o panza flanelata umezita cu apa calda pana la completarea 
tuturor celor 30-60 de botci. Dupa completare, rama se duce la 
stupul dinainte pregatit invelita intr-un prosop pentru a se feri in 
timpul transportului de curentii reci si de soare. 


Metoda Doolittle-Pratt (mutatia larvei in botci artificiale) 


Botcile facute cu sablonul special modelator de botci se lipesc 
pe mici suporturi de lemn (degetare) ce stau in suspensie intr-o 
rama portbotci. Inainte de introducerea larvelor in aceste botci 
artificiale ele se dau 2-3 ore coloniei crescatoare, care se 
obisnuiesc cu ele, le curata cu saliva, fiind apoi mai bine 
acceptate. 

Cu 4-5 zile inainte de inceperea lucrarilor de crestere orfanizam 
provizoriu un nucleu din stupina, pastrand provizoriu matca intr- 
o colivie cu cateva albine. Stimuland nucleul orfan albinele vor 
cladi botci. Dupa 3 zile eliminam botcile, recoltam laptisorul si 
redam nucleului matca, introducand concomitent cea mai buna 
matca din stupina in izolator. Timp de 36 de ore ea va depune 
acolo oua, intr-un fagure curatat in prealabil de catre albine. 
Dupa 3 zile, atunci cand larvele incep sa eclozioneze din oua, 
apicultorul dilueaza cu putina apa distilata laptisorul, punand pe 
fundul fiecarei botci artificiale o picatura cat un bob de mei. Apoi, 


din celulele fagurelui, cu ajutorul unei spatule fine din sarma de 
otel, scoate larve abia eclozionate din oua si le pune cate una in 
fiecare botca. Rama port-botci va fi asezata in mijlocul cuibului 
coloniei crescatoare, orfanizata total inainte cu 2 ore (lasata fara 
matca si fara puiet). 

Albinele orfanizate vor lua in crestere botcile artificiale, 
hranindu-le pana la maturitate etc. 


Metoda W. Coffey (S.U.A.) 


Este o metoda mai expeditiva, orfanizand temporar colonia de 
crestere doar cu 30 de minute inaintea primirii botcilor, colonia 
fiind stimulata puternic cu 4 zile inainte cu miere si pastura. 
Matca va fi izolata cu puietul in corpul de jos, peste acesta 
aflandu-se inca un corp care, la momentul orfanizarii va fi mutat 
cu 30 cm in spatele corpului cu matca. Fagurii cu provizii din 
acest corp vor fi scosi intr-o ladita portativa, locul lor fiind luat de 
fagurii cu matca si puietul din corpul de jos. In acest fel, stupul 
mutat va avea matca, puiet, miere si albina tanara. Stupul 
ramas va avea toata albina zburatoare, care se intoarce la vechiul 
loc si fagurii cu provizii. 

Pana sa observe noua situatie, stupul ramas pe vechiul loc va 
mai fi intarit cu albina tanara scuturata de pe inca 5-6 faguri cu 
puiet larvar (luati de la alti stupi din stupina, ale caror matci au 
fost izolate). Asezarea fagurilor in acest stup se face mai 
distantat, pentru ca intre faguri sa incapa cat mai multa albina, 
lasand loc pentru 2-3 rame port-botci cu larve transvazate care 
vor fi introduse in stup dupa 30 de minute, fiecare bara port-botci 
avand maxim 20 de botci, colonia fiind stimulata permanent pana 
la capacirea botcilor. Daca avem nevoie de cat mai multe botci, 
putem folosi tot aceasta familie pentru crestere, dupa 24 de ore 
scotand ramele port-botci acceptate si impartindu-le pe la diferite 
familii puternice, botcile fiind crescute in prezenta matcilor izolate 
cu gratie in corpul de jos. Pentru ca larvele botcilor sa fie cat mai 
bine ingrijite, din corpul de jos se ridica in corpul de sus cate 2 
faguri cu puiet larvar, intre care vom incadra rama port-botci. 
Coloniile gazde vor fi hranite tot timpul cu sirop si polen. 


Metoda Heyrand 


Consta in mutarea larvei o data cu celula ei. 

Fagurele introdus in familia donatoare va fi stropit cu sirop 
diluat, fiind ridicat la eclozionarea larvelor din oua. Celulele cu 
larve vor fi decupate cu o preducea si vor fi lipite pe suporturi 
cilindrice de lemn, care au la una din extremitati cate un triunghi 
de tabla fixat cu un cui mic. Celulele cu larve vor fi scurtate la 
jumatate cu ajutorul unui cutit incalzit, apoi vor fi largite. Pana 
triunghiulara de tabla cu suportul respectiv si celula lipita se 
infige pe un fagure vechi gol, care are deasupra un hranitor 
jgheab, pe fiecare fata a unui astfel de fagure plantandu-se cate 
10 botci cu suporti. Fagurele port-botci se introduce in mijlocul 
cuibului coloniei crescatoare, orfanizata cu 2 ore inainte. Cand 
botcile ajung la maturitate se retrag cu suportul lor si se folosesc 
in functie de necesitati. 


Metoda Romanescu 


Se fixeaza un fagure artificial pe suprafata unei placi de lemn 
formate din cuburi imbinate, care pot fi apoi dezmembrate. Placa 
cu fagurele pe ea, dupa ce a fost cladit bine, se introduce in 
mijlocul cuibului cu matca pentru a fi insamantat. Dupa 
ecloziunea larvelor din oua, suprafata fagurelui este aranjata 
astfel incat pentru fiecare cub sa ramana o celula cu larva. Placa 
cu micile cuburi se intoarce astfel incat celulele sa vina cu fata in 
jos si se introduce deasupra cuibului familiei crescatoare. 

Metoda are avantajul rapiditatii si a faptului ca larvele nu sunt 
scoase din mediul lor natural. Pentru practicarea ei avem nevoie 
insa de unelte speciale, destul de complicate, metoda detaliata 
fiind descrisa in lucrarea intitulata "Sistematizarea cresterii 
reproducatorilor de albine", N. Romanescu, Bucuresti, 1948. 


Metoda simplificata de transferare a larvelor 


Manuirea diverselor scule cu care aceste larve urmeaza sa fie 
scoase din celule si depuse in botcile artificiale nu este chiar 
simpla. Transvazarea poate fi executata insa si fara ajutorul 
spatulei, cu ajutorul unui tub de plastic flexibil de aspirare cu 
gura (cu diametrul de 4 mm, lung de 10-15 cm), la capatul caruia 
se fixeaza, cu ajutorul unui colier confectionat dintr-o pana de 
gasca (guler, inel de 7-8 mm lungime si 5 mm diametru), o sita 
fina provenita dintr-un ciorap de matase (2 mm din lungimea 
colierului depasind capatul tubului). Larvele care urmeaza sa fie 
transferate se identifica cu ajutorul unei lupe, iar celulele in care 
se afla se inseamna printr-o mica crestatura. Se introduce dupa 
aceea tubul pana in fundul acestor celule si se suge usor larva 
(astfel incat sa se lipeasca de sita), care apoi, printr-o simpla 
suflare, va fi pusa in botca artificiala, peste o picatura de laptisor 
diluat. 

Pentru ca larva sa nu ramana agatata in unghiul format intre 
colier si sita, este bine ca acest unghi sa fie nivelat cu propolis 
moale, ceea ce permite dirijarea larvei aspirate spre centrul sitei. 
Folosind acest dispozitiv, transferarea larvelor poate fi executata 
chiar si de apicultorii fara experienta, sau de cei cu vederea mai 
slaba. 


Metoda R. Jordan-Volosyevici 


Superioritatea matcilor crescute natural se datoreaza faptului 
ca pe fundul botcilor de roire, dupa eclozionarea matcilor ramane 
o cantitate de 3 ori mai mare de laptisor decat in cazul botcilor 
artificiale crescute prin transvazare simpla. S-a constatat, de 
asemenea, ca de multe ori, botcile crescute prin transvazare sunt 
luate in crestere abia dupa 4-6 ore de la transvazare, flamanzirea 
temporara fiind in detrimentul bunei dezvoltari. 

Aceste dezavantaje sunt eliminate prin metoda dublei 
transvazari. Larvele acceptate, dupa 24 de ore, sunt inlocuite cu 
altele abia eclozionate, crescute intr-o familie donatoare de elita. 
Astfel de larve, cu alimentatie abundenta sunt bine primite de 


coloniile crescatoare, fara ca botcile sa mai fie incredintate 
coloniilor pornitoare. 

Cu toate acestea nici prin aceasta metoda nu s-a ajuns sa se 
obtina matci la fel de bune cu cele crescute de coloniile ce roiesc. 


Analizandu-se aceste rezultate s-a constatat urmatoarele: 


1. laptisorul dat larvelor cu destinatia initiala de a fi viitoare 
matci are in componenta sa mult acid pantotenic (cel mai activ 
aminoacid ce ajuta cresterii si dezvoltarii corporale si a ovarelor, 
precum si a hormonilor sexuali); 

2. larvele de 24 de ore sunt hranite cu o hrana diferita ce nu 
corespunde intru totul viitoarelor matci; 

3. oricat de repede s-ar face transvazarea, este nevoie sa treaca o 
perioada de acomodare si adaptare a larvelor la noul mediu (10 
minute - 5-7 ore); 

4.daca se face dubla transvazare, noua larva gaseste in botca un 
laptisor a carui dozare nu este corespunzatoare chimic si calitativ 
varstei si starii de larva viitoare matca, adeseori albine inlocuind 
aceasta hrana cu alta corespunzatoare, timp in care larva nu se 
alimenteaza corespunzator. 


Finalizarea lucrarilor pana la imperecherea matcii 


- In ziua a 14 dopul cu botca se introduce in colivia de 
eclozionare. 

- In ziua a 15-a nimfa incepe sa inmoaie cu saliva capacelul 
botcii. 

- In a 16-a zi nimfa roade capacelul si eclozioneaza. 

- In zilele 17-19 matca se hraneste si se maturizeaza. Este indicat 
a nu se deranja. 

- In zilele 20-21 matca face zboruri de recunoastere (se 
imperecheaza de la 8 pana la 12 ori). A nu se deranja. 

- In zilele 22-25 matca face zboruri de imperechere. Controlul 
imperecherii se face numai dupa orele 17. 


- In zilele 26-27 matca incepe a fi hranita cu laptisor de matca in 
vederea inceperii ovulatiei. 

- In zilele 28-31 matca depune oua, iar dupa capacirea larvelor se 
da unei noi familii de productie, iar in nucleu se incepe o noua 
serie de botci capacite sau matci eclozionate. 


Metoda Joe Smith 


Aceasta metoda industriala de crestere, presupune existenta in 
stupina a cel putin 4-5 stupi bine populati (pe cel putin 2 corpuri 
fiecare), care sa furnizeze, cat timp tin operatiile de crestere, 
albina tanara necesara. 


La aplicarea acestei metode sunt folosite: 


1. o colonie de selectie, producatoare de oua de varsta precisa, 
intretinuta intr-un stup tip Dadant in pat cald, avand in peretele 
din spate un orificiu de hranire cu un hranitor exterior; 


2. o colonie pornitoare orfanizata cu 2 ore inainte, pentru fiecare 
colonie pornitoare avand rezervate 2-3 colonii furnizoare de 
albina tanara, care se schimba periodic (pe masura inaintarii in 
varsta); 


3. o colonie crescatoare foarte puternica cu gratie Hannemann la 
urdinis. Toate aceste colonii sunt stimulate continuu, iar cei 4-5 
stupi furnizori le alimenteaza permanent cu albina tanara dupa 
necesitati. 


Tehnica metodei 


La inceput se pregatesc ramele speciale de ouat. Se iau rame 
obisnuite, completand golul lor cu o scandura groasa de 20 mm, 
in mijlocul careia taiem cate un dreptunghi cu latura orizontala 
de 210 mm, iar inaltimea de 130 mm. Golul ramas in aceasta 
scandura va fi ocupat de un mic fagure artificial lipit cu ceara pe 
margini. In luna aprilie se introduc 2 astfel de rame langa cuibul 
unei colonii pentru a fi cladite. Dupa cladire se retrag si vor fi 
folosite la inceperea lucrarilor de crestere, fiecare colonie 
crescatoare avand pregatite cate 2 rame de acest fel. Se desfac 
din cuie cateva rame de stup, ale caror speteze superioare au pe 


fata interioara cate un jgheab longitudinal de 3 mm (nut). In acest 
nut se introduce marginea unei fasii de fagure artificial lata de 60 
mm, fasia fiind consolidata cu ceara topita. Spetezele cu fasii se 
dau albinelor, alaturi de cuib, pentru a fi cladite, dupa care se 
retrag si se pastreaza intr-un stup gol. 


Organizarea coloniei crescatoare. 

Cu cel putin 2 saptamani inainte de inceperea lucrarilor, 
colonia crescatoare trebuie sa aiba cel putin 3,5 kg albina, si 
matca cea mai buna din stupina. Ramele stau in stup in pat cald, 
colonia alimentandu-se prin orificiul facut in peretele din spate 
cu cate 100 g sirop bogat in proteine, oferit in hranitorul exterior. 
Cand dam siropul stupul se ciocaneste putin, pentru ca albinele 
sa-si formeze un reflex conditionat de hranire. Cu 3-4 zile inainte 
de a porni cresterea matcilor, stupul se imparte in 2 
compartimente neegale, cu ajutorul unei diafragme etanse 
prevazute in partea de jos cu o gratie Hannemann lata de 3 cm, 
pin care albinele celor 2 compartimente pot sa circule si sa 
transporte in compartimentul mare hrana din hranitorul exterior. 
Compartimentul de la peretele din spate va avea un spatiu de 3 
rame, ce stau in larg, iar cel de-al doilea va avea 8 rame. 

Dupa 3-4 zile, cand albinele s-au obisnuit cu cele 2 
compartimente, se prinde matca coloniei cu tubul de sticla si se 
tine provizoriu la caldura corpului intr-un buzunar. 
Compartimentul mic se goleste de rame, albinele scuturandu-se 
in spatiul ramas liber, se mai scutura apoi albinele tinere de pe 3- 
4 faguri cu puiet larvar si se introduce la mijloc 1 rama cu puiet 
capacit cu albina insotitoare, incadrand-o cu 2 rame bune de 
ouat, di cele completate cu scandura, dar cu fagurasii claditi mai 
de mult. Eliberam apoi matca in compartimentul mic, care se 
acopera cu un podisor etans, tip PFL. Neavand alt loc disponibil, 
matca va umplea cu oua ramele infundate. 

Stupul se hraneste in continuare de 2 ori pe zi ciocanindu-l. 
Dupa 3 zile se retrage fagurele cu puiet din mijloc, indepartand 
incet albinele si matca de pe el, acestea ramanand in continuare 
in acelasi compartiment mic. Fagurele retras este inlocuit cu o 
speteaza cu fasie de fagure nou lata de 60 mm, cladita mai de 
mult. Pe speteaza se scrie data introducerii acestei fasii. Dupa 24 
de ore ridicam speteaza cu fasia cu oua proaspete si o introducem 
in compartimentul cel mare, in mijlocul cuibului, in locul ei 
introducandu-se pentru ouat o alta fasie de fagure cladit. Aceasta 
operatie se repeta in fiecare zi. 


Cand s-au implinit 3 zile de la insamantarea primei fasii care se 
afla acum in compartimentul mare, se trece in stupul pornitor, 
orfanizat cu 2 ore inainte. Dupa trecerea celor 2 ore, se deschide 
stupul cu familia donatoare, se scot fasiile cu larve in eclozionare 
din oua, se duc intr-o camera incalzita si fiecare fasie se taie de-a 
lungul in cel putin 4 fasii inguste care se lipesc cu ceara topita 
turnata pe sipci subtiri. Se scurteaza pana la jumatate inaltimea 
celulelor, iar cu o mica spatula se elimina larvele din 4 in 4 
celule, pentru ca albinele sa formeze botci numai din larvele 
ramase. 

Intr-o rama goala port-botci se pun numai 2 astfel de sipci cu 
larve in eclozionare, asezate la o distanta de 6 cm una fata de 
alta. Golul de sub speteaza superioara a ramei port-botci cat si 
golul de sub cea de-a doua sipca, se completeaza cu cate 2 fasii 
de placaj. 


Varianta fasiilor decupate cu oua sau larve 
Metoda Miller 


Se alege cea mai buna familie, se scot toti fagurii cu puiet (fara 
albina), mai putin 2 faguri cu puiet in eclozionare, intre care se 
introduce "rama de crestere" cu fagurii tip Miller de forma 
triunghiulara cu baza de 5 cm (cca 4-5 bucati). Lateral, de o parte 
si de alta se aseaza fagurii cu hrana, polen si miere. Fagurii 
ramasi trebuie sa fie acoperiti din abundenta cu albinele familiei. 
Familia fiind hranita din abundenta, cu rezerve suficiente de 
pastura si polen, cu albina in excedent si cu o matca capabila sa- 
si desfasoare activitatea (dar lipsita de spatiu de ouat), in cca 3-5 
zile rama "de crestere" va fi luata in lucru. In momentul in care 
au fost depuse suficiente oua, rama cu fagurele respectiv se va 
ridica si se va introduce intr-o familie pornitoare (puternica), 
orfana complet si cu abundente rezerve de pastura si miere. Dupa 
9-10 zile, cele mai frumoase botci se deprind usor de pe fagure si 
se folosesc in scopurile dorite. 

Metoda poate fi folosita si pentru obtinerea mai multor serii de 
matci, cu conditia ca familiile donatoare, pornitoare si crescatoare 
sa fie asigurate in permanenta cu faguri cu puiet la eclozionare si 
cu hrana din abundenta. 


Metoda Alley 


Se da o rama cu fagure artificial (numai cu 2-3 sarme 
orizontale) spre a fi cladita (unei colonii bune) fiind plasata in 
mijlocul cuibului. Dupa 48 de ore este retrasa si introdusa in 
mijlocul cuibului celei mai bune colonii din stupina. Aceasta va fi 
stimulata cu sirop iar rama va fi insamantata cu oua. Preferinta 
albinelor de a creste matci in faguri noi se datoreaza faptului ca 
ele pot modela cu usurinta botci bune, spatioase, cu fundul 
bombat si adancit asa cum trebuie pentru dezvoltarea normala a 
larvei si matcii. Cand din oua incep sa apara larve abia vizibile, 
cu un cutit foarte bine ascutit (a carei lama se introduce in apa 
fierbinte, se scoate si se sterge cu un prosop) se taie 1-2 fasii cu 
celule ce contin larve, taind 5-6 mm din inaltimea celulelor, cu 
capatul rotund al unui chibrit strivind cate 2 larve vecine, lasand 
neatinsa in celula ei larva a 3-a, largind celula cu larva pentru ca 
albinele sa poata cladi usor botci spatioase. 


Dupa terminatia operatiei de mai sus fasia cu larve se lipeste in 
partea inferioara a unui fagure gol, cald, scurtat pana la jumatate 
din inaltimea lui. In celulele fagurelui se toarna putina apa 
indulcita cu miere, de care vor avea nevoie albinele doici la 
elaborarea bogata a laptisorului, in momentul in care vor hrani 
larvele din celule. 

Rama cu fasia lipita se introduce apoi in mijlocul cuibului familiei 
pornitoare puternice, orfanizata de matca si puiet cu 2-3 ore 
inainte, familia pornitoare putand deveni si crescatoare in cazul 
in care nu vom muta fagurele in alta familie crescatoare. 


Metoda Caillas 


Simplifica metoda Alley, introducand in cea mai buna colonie 1 
fagure artificial. Dupa cresterea si insamantarea fagurelui, la 
aparitia primelor larve acesta se decupeaza in partea de jos, 
largeste din loc peretii celulelor cu larve din marginea taieturii, 
colonia orfanizata de matca cladind botci acolo unde gasesc 
celulele largite cu larve. 


Varianta cresterii matcilor fara grefaj 


Se alege o familie cu matca recordista careia i se da un fagure 
gol si bine cladit, de preferinta alb, pentru depunere oualor. Cand 
ouale incep sa eclozioneze (dupa circa 3 zile) acest fagure este 
transferat in familia crescatoare pregatita cu 9 zile mai inainte 
(distrugandu-i toate botcile). Dupa 2 zile controlam botcile trase, 
pe care le insemnam cu o tinta deasupra lor. O saptamana mai 
tarziu, fagurele e controlat iarasi si toate botcile nemarcate sunt 
distruse. 


Metoda poloneza 


Utilizeaza 3 colonii fruntase (1 donatoare, 1 crescatoare mama, 
1 crescatoare tata) pregatite din primavara prin stimulari, astfel 
ca la inceputul lucrarilor de crestere aceste colonii sa fie pline 
pana la refuz de albine si puiet. 


Colonia donatoare 


Va primi la timpul oportun un fagure gol gata cladit, in care cu 
un an inainte, spre sfarsitul verii, albinele au crescut 1-2 
generatii puiet (avand grija ca acesta sa nu aiba miros strain). 
Fagurele sa fie cald, fie ca a stat in acelasi cuib, dincolo de cel cu 
pastura (langa diafragma) albinele curatindu-l partial, fie ca a fost 
tinut in casa langa soba 2-3 zile. 


Familia donatoare 


Inainte de a fi introdus in mijlocul cuibului fagurele se 
stropeste cu putina apa. Incepand cu a 2-a zi fagurele va fi 
verificat pentru a sti cu precizie varsta oualor. Pentru usurarea 
acestei operatii pentru acest fagure se lasa un interval putin mai 
mare pentru a putea fi scos cu usurinta, fara a deranja prea mult 
cuibul, pe spatiul in excedent adunandu-se cat mai multa albina 
tanara. 


Familia crescatoare 


Se organizeaza odata cu inceperea eclozionarii primelor larve 
din oua. Se ridica de acolo matca, tot puietul necapacit si fagurii 
cu oua, formand un nucleu in stupina care primeste de la alti 
stupi faguri cu provizii. Fagurii cu puiet se matura de albina 
acoperitoare in propriul lor stup si se dau provizoriu altor familii 
din stupina, in familia crescatoare ramanand toti fagurii cu puiet 
capacit, miere si pastura, lasand in mijlocul cuibului un spatiu 
pentru introducerea fagurelui pregatit special pentru cresterea 
matcilor, hranind din belsug colonia orfana. Cu cat matcile 
crescute vor fi mai putine cu atat vor fi mai bune. 


Prelucrarea fagurelui 


Dupa trecerea a 2 ore de la orfanizare, scoatem din familia 
donatoare fagurele cu larve tinere, il periem de albine, il invelim 
cu un prosop si il ducem intr-o camera calda, unde, cu ajutorul 
unui cutit caldut taiem doua ferestre orizontale lungi aproape cat 
lungimea fagurelui si late de cate 50 mm fiecare, intre ferestre 
lasand un interval de 80 mm. Celulele cu larve, din partea de sus 
a fiecarei ferestre, vor fi scurtate la jumatate din inaltimea lor (cu 
un cutitas foarte taios si cald), dar numai pe una din fetele 
fagurelui. Cu ajutorul unui bat de chibrit, distrugem cate 3-4 
larve in sir, lasand intacta pe cea de-a 4-a sau 5-a (in functie de 
numarul de botci de care avem nevoie). Celulele taiate ale caror 
larve au fost lasate se largesc cu ajutorul unui largitor de celule 
pentru a inlesni albinelor claditul botcilor. Larvele crescute pe 
marginea opusa a ferestrelor taiate pentru a nu fi luate in 
crestere sunt strivite pe 2-3 randuri de celule. Fagurele astfel 
prelucrat va fi dat coloniei pornitoare-crescatoare care va fi zilnic 
stimulata cu sirop de cea mai buna calitate (cu miere si polen). In 
felul acesta coloniile vor lua in crestere 30-40 de botci din care 
vor iesi peste 12-13 zile matci superioare, bine conformate si 
prolifice. 


Altoirea botcilor naturale 


In momentul in care varful botcilor prinde o culoare putin mai 
deschisa, botcile cele mai mari si mai frumoase (care nu au fost 
lovite sau turtite lateral - mai ales la varf) vor fi altoite in cea de-a 
14-a zi de la depunerea oualor, in stupii orfanizati cu 1 ora 
inainte, unde vor mai sta pana la eclozionare inca 2 zile. Botcile 
se decupeaza cu o mica portiune de fagure in jurul lor, ce le 
serveste drept suport. Altoirea pe locul ales se face vertical, 
decupand din fagurele cu puiet o portiune de forma si marimea 
botcii (putin mai mare) si a suportului ce se introduce acolo. 
Locul cel mai bun este intre coroana de miere si elipsa cu puiet, 
suportul protejand fundul botcii de atacul albinelor. Este indicat 
a se altoi deodata 2 botci pentru ca albinele sa o aleaga pe cea 
mai buna, botcile fiind protejate si cu cate un manson de 
protectie (din plastic sau colivie spiralata din sarma), avand liber 
doar varful. In acest caz, introducerea botcii se poate face 
concomitent cu orfanizarea, mai ales daca matca va ecloziona 
curand. 


Introducerea botcilor fara protectie 


Unii apicultori introduc botcile fara protectie dupa o orfanizare 
prealabila de 6 zile distrugand toate botcile formate si ridicand 
laptisorul din ele (pentru ca albinele sa nu dea de gustul 
laptisorului ce le deschide pofta). In momentul introducerii botcii 
albinele coloniei primitoare vor fi hranite cu sirop. Dupa 
introducerea botcilor stupul nu va mai fi deranjat, dar vom privi 
urdinisul cu atentie cateva zile la rand. Albinele care nu au botca 
sau matca atunci cand ies din stup se intorc din zbor privind 
urdinisul ca si cum au pierdut ceva, se urca pe peretele frontal si 
au o usoara ezitare, daca sa intre sau nu in stup atunci cand vin 
in zbor spre casa. 

In cazul in care avem mai multe botci vom introduce surplusul de 
botci in coloniile cu matci, avand grija ca altoirea lor sa se faca 
spre marginea cuibului protejate cu un tub de plastic mai larg. 
Altoirea consta in suspendarea botcilor in pozitie putin oblica 
(pentru ca sa poata fi observata cu usurinta iesirea matcilor), in 
partea de sus, intre spetezele superioare a 2 faguri, lipindu-le cu 
ceara framantata bine intre degete si amestecata cu putin 
propolis moale de speteaza superioara a unei rame. Rama 
invecinata se indeparteaza putin pentru ca albinele sa nu 
lipeasca varful botcii de ea. Coloniilor care nu accepta asemenea 


botci si le rod lateral li se aplica alte botci. Introducerea botcilor 
in coloniile neorfanizate reuseste in prezenta unui bun cules. 

Dupa 10 zile colonia va fi verificata, deschizand stupul foarte 
incet, fara zgomot si fara fum, ridicand rama pe care a fost altoita 
botca. Daca aceasta va fi gasita roasa lateral se va da o noua 
botca sau matca. 


Pastrarea botcilor disponibile 


Cand vom incepe operatia altoirii vom scoate o data mai mute 
botci din stupul crescator ca sa nu-l deschidem mereu pentru 
fiecare altoire. Botcile vor fi tinute numai cu varful in jos, ferite de 
raceala si razele solare, intr-o cutie cu rumegus de lemn incalzit. 
Adancim degetul aratator in rumegus, in adancitura formata 
introducand un cornet ca un degetar facut din hartie cerata 
infasurata in jurul degetului. In cutie vor exista mai multe 
compartimente pregatite in acest fel, fiecare compartiment 
primind cate o botca ce va sta la caldura si intuneric. Unii 
apicultori folosesc vata care insa se lipeste de varful botcilor si 
irita albinele coloniilor in care se altoiesc. Cutia cu botci va fi 
dusa intr-o camera calda, unde se face altoirea pe fagurii stupilor 
orfani sau se lipesc pe dispozitive mobile pentru a putea fi puse 
cu usurinta acolo unde dorim. Daca numarul botcilor crescute 
este mare se pot forma nuclee sau micronuclee pentru 
imperecherea matcilor eclozionate, formate in acest scop. Dac tot 
mai raman botci aceste se introduc in colivii de pastrare 
prevazute cu gratii Hannemann, prin care albinele unei colonii 
orfanizate anume, pot sa patrunda ajutand la eclozionarea si 
intretinere tinerelor matci timp de 2-3 zile pana la folosire. 


Reguli de baza in cresterea artificiala a matcilor 


Perioada optima de crestere a matcilor corespunde perioadei de 
roire naturala (mai-iulie). Cu toate acestea, este de dorit sa fie 
inceputa cat mai timpuriu (cu cel putin 30 de zile inainte de 
inflorirea salcamului). 

- Atat familiile mama si tata cat si familiile pornitoare si 
crescatoare sa fie mentinute cat mai active. 
- De la data capacirii primei botci vom lua masuri de populare a 


nucleelor de imperechere, iar cu 48 de ore mai inainte de 
eclozionarea primei matci, vom distribui matcile nucleelor de 
imperechere. 

- La 9-10 zile de la formarea botcilor, acestea sunt mutate in 
familiile pastratoare sau in nucleele de fecundare 

- Dupa terminarea distribuirii botcilor, nucleul cu matca si 
familia orfanizata crescatoare vor fi unificate (in vederea unificarii 
mirosurilor folosind salicilatul de metil, punand 4-5 picaturi pe o 
bucata de vata cu care se vor tampona cele 2 adaposturi de 
albine). 


Pentru reusita operatiei: 


- se vor indeparta diafragmele familiei orfane; 

- ramele vor fi impartite in doua, catre peretii stupului; 

- in intervalul astfel format se vor introduce ramele nucleului (cu 
matca pe rama din mijloc); 

- nucleul cu matca, adus pentru unificare, va fi incadrat de 
ramele cu puiet (periate de albine) care la orfanizare erau 
necapacite (date spre crestere altor familii); 

- stupul se inchide si nu va mai fi deranjat decat dupa 2-3 zile; 

- atunci cand sunt amplasate pe fagurii cu puiet, botcile trebuiesc 
decupate cu multa ceara la baza, pentru a permite fixarea in 
ramele de nucleu, imediat deasupra puietului (pentru ca matca 
sa iasa direct pe puiet), la de 5-8 cm de leatul superior (fiind 
protejate de eventuale raciri); 

- daca botcile necesita un transport mai lung, se recomanda a fi 
asezate in cutii tapetate cu vata sau introduse in buret (in pozitie 
verticala), cu orificii special confectionate, ferite de expunerea la 
soare si de mirosurile toxice. 

Larvele sunt mai rezistente decat se admite in general; in 
laborator 50-90% din larve pot sa traiasca la temperatura 
camerei 24 de ore. In practica se estimeaza ca larvele se dezvolta 
normal chiar daca sunt tinute 5 ore in afara familiei, mai ales 
daca temperatura exterioara este putin mai ridicata. Nu trebuie 
insa expuse la soare pentru a nu se usca laptisorul. Cresterea se 
poate prelungi si in luna august cu conditia folosirii la crestere a 
unor familii imputernicite cu faguri cu puiet si hranite 
suplimentar cu turte de miere si sirop. 


Familiile de prasila donatoare (mame) 


Sunt familiile de albine (alese pentru furnizarea larvelor) din 
lotul de prasila (LP), depistate cu insusirile cele mai bune. 


Familiile de prasila tata 


Se recomanda sa existe 1 familie crescatoare de trantori pentru 
fiecare 50-100 de matci. In cazul inceperii lucrarilor 
extratimpurii, cresterea trantorilor se demareaza cu 15 zile mai 
devreme (in cazul in care matcile ocolesc fagurii de trantori pusi 
in mijlocul cuibului, acestea se izoleaza pe fagurii respectivi cu 
gratii despartitoare iar coloniile se stimuleaza puternic). 


Starterii 


Sunt familiile pornitoare orfanizate total (cu cel putin 2-3 ore 
inainte de introducerea botcilor). In centru familiei pornitoare 
orfanizate se aseaza 1 fagure gata cladit cu apa indulcita in 
celule. In dreapta si stanga acestui fagure se lasa loc ca sa incapa 
cate o rama, dincolo de acest spatiu asezandu-se, de o parte si de 
alta 1 rama cu miere si 1 rama cu pastura (total 3 rame - 2 spatii 
goale). Spatiile laterale se marginesc cu 2 diafragme. 

Popularea cu albina a starterului, in cazul in care nu este destul 
de puternic, se face scotand disponibilul de albina tanara din 
stupii furnizori (care au matcile izolate in corpurile de jos), 
apicultorul luand orice fagure din corpul de sus, aflat deasupra 
gratiei izolatoare de matca. Pentru a asigura albina tanara in 
corpurile de sus ale stupilor furnizori se va ridica zilnic in corpul 
de sus cate 1 fagure cu puiet capacit in eclozionare, punand in 
loc 1 fagure pregatit pentru ponta matcii. In cazul in care 
starterului i se va da spre pornire 50 de botci va trebui sa aiba cel 
putin 2 kg de albina tanara (popularea starterului facandu-se in 
functie de numarul de botci luat in pornire). 

Urdinisul se va tine inchis timp de 2 ore iar albinele scuturate, 
provenite de la 2-3 familii furnizoare, se naclaiesc cu miere in 
vederea infratirii prin lingere reciproca. 

Cele 2 rame port-botci vor fi introduse in spatiile lasate libere in 
starter, unde raman 24 de ore, dupa care sunt trecute in familiile 


crescatoare (pentru continuarea cresterii pana la eclozionarea 
matcilor). 

Familiile pornitoare nu pot fi folosite decat pentru 6 cresteri 
consecutive, cand se schimba cu altele noi formate, sau, in cazul 
folosirii permanente, acestea primesc din 4 in 4 zile rame cu puiet 
capacit gata de eclozionare. 


Familiile crescatoare doici (de finisare) trebuie sa aiba: 


insusiri valoroase, 

multa miere necapacita, 

multe albine tinere, 

multa pastura si polen. 

Pentru a fi siguri ca familiile de finisare au suficienta albina 
tanara, le intarim zilnic cu cate 2 faguri cu puiet capacit si albina 
insotitoare ridicati din stupii furnizori, pe o perioada de 4 zile, 
dupa o stropire cu sirop parfumat. In fiecare stup crescator se 
introduce zilnic numai cate 1 rama cu 2 sipci port-botci cu larve, 
ridicata din starter, retragandu-se din margine 1 fagure cu hrana. 
Atunci cand larvele cu botci sunt capacite putem introduce cea 
de-a doua rama port-botci scoasa din starter. Botcile vor fi 
verificate din 24 in 24 de ore, cele mici si botite fiind eliminate. 
Rama port-botci va trebui sa aiba (pe speteaza superioara) notata 
pozitia ei fata de mijlocul cuibului, pozitie care nu va fi niciodata 
schimbata, indiferent de cate ori va fi scoasa rama. Manuirea 
ramelor port-botci se va face cu toata atentia, fara lovituri, 
zdruncinaturi, evitand verificarile in zilele cu vant, soare puternic, 
mai ales daca botcile nu sunt capacite. 

Cu 1-2 zile inaintea eclozionarii (cand nu mai pot apare 
transformari negative ireversibile), botcile sunt transferate in 
custile de eclozionare (tip Zander), in vederea implantarii in 
nuclee de imperechere suficient de puternice (pentru a asigura 
temperatura optima). 

Finisarea botcilor in corpul al doilea al stupului despartit cu 
gratie nu da rezultate bune. Colonia de finisare trebuie sa fie 
independenta, puternica si orfana, cu albine care circula in stup 
fara intermitente si alimentata mereu cu hrana si cu puiet 
capacit. De aceea este indicat ca ramele port-botci sa fie puse 
intotdeauna in corpul inferior, stupii de crestere fiind totdeauna 
bine impachetati pentru a feri botcile de variatiile bruste de 
temperatura (acestea fiind foarte sensibile). 


Izolarea botcilor in colivii de protectie 


Botcile lasate in familiile crescatoare, fara protectie, pot fi 
atacate de prima matca eclozionata. Pentru preintampinarea 
pierderilor ele se pun cu 2 zile inainte de eclozionare, in cate o 
colivie de protectie, unde, dupa eclozionare, intr-o mica scobitura 
de la fundul coliviei matcile gasesc cateva picaturi de miere 
amestecata cu hrana proteica. Prin plasa de sarma a coliviilor 
matcile sunt hranite de albinele doici. Coliviile de pastrare sunt 
asezate intr-o rama speciala, denumita rama port-colivii cu 2 
stelaje basculante, unde ele stau insirate pe 2 randuri. 

Coliviile de pastrare raman in coloniile crescatoare cel mult 3-4 
zile pana la amplasarea in nucleele de imperechere, coloniile 
pastratoare fiind hranite din abundenta cu hrana proteica. 
Pentru introducerea in nucleele de imperechere se recomanda 
scoaterea matcilor din coliviile de pastrare si introducerea lor in 
colivii automate de introducere a matcilor, respectand regulile de 
introducere si inlocuire a matcilor. 


